ನವಗ್ರಹಗಳು ಎಂದರೇನು ? ಮಾನವರ ಮೇಲೆ ಅವುಗಳ ಪ್ರಭಾವವೇನು? ಯಥಾ ಬ್ರಹ್ಮಾಂಡ, ತಥಾ ಪಿಂಡಾಂಡ ಎಂದಾಗ ವಿಶ್ವಾತ್ಮನು ಹೇಗೆ ಪೂರ್ಣನೋ, ಹಾಗೆಯೇ ಅಂತರಾತ್ಮನಾದರೂ ಪೂರ್ಣನೆ. ಈ ಪೂರ್ಣತ್ವದಲ್ಲಿರುವ ನವಗ್ರಹಗಳೇ ಅಂತರಾತ್ಮನಲ್ಲಿ ಅವ್ಯಕ್ತ ರೂಪದಿಂದ ಇದ್ದರೆ ವಿಶ್ವಾತ್ಮನಲ್ಲಿ ವ್ಯಕ್ತ ರೂಪದಿಂದ ಇರುವುವು. ನವದ್ವಾರಗಳಿಂದ, ನವಶಕ್ತಿಗಳಿಂದ, ನವರಸಗಳಿಂದ, ನವದುರ್ಗೆಯರಿಂದ ಆಳಲ್ಪಡುವ ಈ ಶರೀರದ ಶ್ರೇಯಸ್ಸು ಹಾಗೂ ಪ್ರೇಯಸ್ಸಿಗೂ ಅವುಗಳೇ ಕಾರಣೀಭೂತಗಳಾಗಿ ನವಗ್ರಹಗಳೆಂದು ಪರಿಗಣಿಸಲ್ಪಡುವುವು. ಅಲ್ಲದೇ ಇವುಗಳು ವ್ಯಕ್ತಿಯ ಗುಣ ವಿಶೇಷಗಳನ್ನು ಕೇವಲ ಅಭಿವ್ಯಕ್ತಗೊಳಿಸುವವಲ್ಲದೇ ಅವುಗಳನ್ನು ಪರಾಮರ್ಶಿಸಿ ಧನಾತ್ಮಕ ಹಾಗೂ ಋಣಾತ್ಮಕವಾಗಿ ಸ್ಪಂದಿಸುತ್ತವೆ. ಎಲ್ಲ ನವಗ್ರಹಗಳ ಗುಣಧರ್ಮಗಳೂ, ಶಕ್ತಿಗಳೂ ವಿಶೇಷವಾಗಿದ್ದು, ವಿವಿಧ ಫಲಗಳನ್ನು ಕಾಲ, ದೇಶಗಳಿಗನುಸಾರ ಕೊಡುತ್ತವೆ. ಧರ್ಮ ಸಮ್ಮತವಾದ ಕಾರ್ಯಗಳಲ್ಲಿ ಪುಣ್ಯಬಲ ವೃದ್ಧಿಯಾದಾಗ ಆಯಾ ಗ್ರಹಗಳು ಅರ್ಥಾತ್ ಶಕ್ತಿಗಳು ಸಂಪ್ರೀತಗೊಂಡು ಶುಭಫಲಗಳನ್ನೀಯುತ್ತವೆ. ಅಲ್ಲದೇ ಧರ್ಮಬಾಹಿರ ಹಾಗೂ ಸನ್ಮಾರ್ಗಕ್ಕೆ ವಿರುದ್ಧವಾದ ಕಾರ್ಯಗಳನ್ನು ಎಸಗಿದಾಗ ಪಾಪ ಕರ್ಮಗಳು ಹೆಚ್ಚಾಗಿ ಅಶುಭಫಲ ಭೋಗಿಸಲು ಬಧ್ಧನಾಗುವನು. ಒಟ್ಟಿನ ಮೇಲೆ ಸತ್ಯಾಭಿಮುಖವಾಗಿ ಸಾಗಿದವನಿಗೆ ಸಕಲ ಗ್ರಹಬಲಗಳೂ ಸೇವಕನಂತೆ ಸಹಕರಿಸುತ್ತವೆ. ಇದಕ್ಕೆ ವ್ಯತಿರಿಕ್ತವಾಗಿ ವಾಮ ಮಾರ್ಗದಲ್ಲಿ ನಡೆದಿದ್ದಾದರೆ ಎಲ್ಲ ಶಕ್ತಿಗಳೂ ಅರ್ಥಾತ್ ಗ್ರಹಗಳು ತಾರಕವಾಗಿರದೇ ಮಾರಕವಾಗಿ ಪರಿಣಮಿಸುವುವು. ಹೀಗೆ ನಮ್ಮ ಭವಿಷ್ಯ ಉಜ್ವಲವಾಗುವ ಹಾಗೂ ಅವನತಿಗೆ ಈಡಾಗುವ ರಿಮೋಟ್ ಕಂಟ್ರೋಲ್ ನಮ್ಮ ಕೈಯಲ್ಲಿಯೇ ಇದೆ. ನಮ್ಮ ಅದೃಷ್ಟ ಹಾಗೂ ನತದೃಷ್ಟಗಳಿಗೆ ನಾವೇ ಕಾರಣರು ವಿನಃ ನಮ್ಮ ಗ್ರಹಗತಿ ಹಾಗೂ ದೈವ ಯಾರೂ ಹೊಣೆಗಾರರಲ್ಲ. ಕೃಷ್ಣಾರ್ಪಣಮಸ್ತು